
<הצעת חוק לעידוד מחקר ופיתוח בתעשייה (תיקון מס' 7) (הקמת הרשות הלאומית לחדשנות טכנולוגית), התשע"ה-2015>
<היו"ר משה גפני:>
לפני שאני עובר לסעיף של הפוטו- וולטאיות שאנחנו צריכים לדון בו בסוף סדר היום, אני מבקש לדעת האם הגיעו לפתרון בעניין של העובדים.

<קריאה:>
פתרון חלקי.

<היו"ר משה גפני:>
מה הפתרון?

<דורון קרני:>
לגבי מתימו"פ העניינים סגורים, לגבי עובדי המדינה העניינים לא כל כך סגורים. 

<היו"ר משה גפני:>
מה סגור לגבי הנושא של מתימו"פ?

<דורון קרני:>
מה שסגור זה שהם עוברים עם התנאים שלהם. הם מקבלים הבטחת תעסוקה לשנתיים בלי פיטורים. יש קבוצה של בכירים שתעבור לתקופת ניסיון יותר קצרה. במידה והיא תפוטר, היא תקבל את תנאי הבכירים שקיבלו עובדי רשות השידור הבכירים. במהלך הזמן הזה אנחנו ננהל  מו"מ להסכם קיבוצי. 

<היו"ר משה גפני:>
האם לגבי מתימו"פ אנחנו מקבלים את זה בכתב?

<דורון קרני:>
זה צריך להיות בסיכום.

<אבי חסון:>
יצא מכתב מהממונה על השכר ומהמדען הראשי ליושב-ראש הוועדה שישקף את הסיכומים.

<קובי אמסלם:>
אנחנו לא מסכמים דברים בעל-פה, אנחנו מסכמים סיכומים בכתב.

<דורון קרני:>
יש הערה קטנה נוספת לגבי מתימו"פ. הם כתבו שם שזה בהתאם לסעיף 29, רק הוא לא חל על מתימו"פ. 

<היו"ר משה גפני:>
אז תורידו את זה.

<דורון קרני:>
יהיה כתוב "לפי כללים של רשות החברות הממשלתיות".

<קובי אמסלם:>
אנחנו נתאים את הנוסחים לחוק ולהסדרים שהגענו אליהם בהסכמה. לא תהיה בעיה. לא צריך להתעסק כרגע בניסוחים. 

<היו"ר משה גפני:>
קובי, אני מנהל את הישיבה. אני אפילו עוסק בניסוחים.

<קובי אמסלם:>
בשמחה רבה, אדוני.

<היו"ר משה גפני:>
אני רוצה להיות סגור עם העניין הזה. מה לגבי עובדי המדינה?

<דורון קרני:>
לגבי עובדי המדינה העניינים לא סגורים. אני מעדיף שיושב-ראש הוועד יגיד.

<היו"ר משה גפני:>
מה המחלוקת?

<יוני אבוחצירה:>
עדיין לא הגענו להסכמות. לא קיבלנו הצעה ראויה.

<היו"ר משה גפני:>
על מה יש עדיין מחלוקת?

<יוני אבוחצירה:>
לגבי תנאי הפרישה, למשל, הם עדיין לא מוכנים להיצמד להצעה שיושב-ראש הוועדה העלה פה. לגבי תקופת הניסיון אין עדיין הסכמה. אנחנו דורשים שנתיים מהרגע שההסכם הקיבוצי ייכנס לתוקף, אבל הם עדיין מסרבים.

<דורון קרני:>
זאת לא תקופת הניסיון, זאת התקופה שאתה יכול להתחרט. צריך להבדיל במונחים.

<יוני אבוחצירה:>
כן, אבל אנחנו רוצים שיהיה לנו בין מה להשוות. כרגע אין לנו בין מה להשוות.

<דורון קרני:>
מה שנקרא תקופת חרטה. שיהיה ברור, על זה אתה מדבר.

<היו"ר משה גפני:>
קודם כל, לגבי הנושא של השנתיים, האם השנתיים זה מההסכם הקיבוצי, או שהשנתיים זה מיום המעבר?

<יוני אבוחצירה:>
אנחנו דורשים מהרגע שיש הסכם קיבוצי. העובדים יכולים להשוות - - -

<היו"ר משה גפני:>
אין היגיון מההסכם הקיבוצי. מה ההיגיון? ההיגיון הוא מהרגע שיש מעבר.

<יוני אבוחצירה:>
כדי שהעובד יוכל להשוות בין התנאים שלו. יש, מצד אחד, את מה שמציעים לו בתאגיד, ומצד שני את מה שיש לו בשירות המדינה.

<קובי אמסלם:>
הוא עובר עם שמירת תנאים, אדוני היושב-ראש.

<היו"ר משה גפני:>
אין היגיון בעניין הזה, כיוון שמתחילת החוק דובר על שנתיים מהרגע שיש את המעבר. מה שייך ההסכם הקיבוצי לעניין? יהיה את ההסכם הקיבוצי בגלל שסוכם שיהיה הסכם קיבוצי. אנחנו גם נעקוב אחרי זה. אם לא יהיה הסכם קיבוצי, יהיה רע מאוד עם כל העניין. יהיה הסכם קיבוצי, בעזרת השם. זה לא קשור לנושא של תקופת הניסיון. מה עוד?

<יוני אבוחצירה:>
אנחנו מבקשים שיהיה פיצוי לעובדים על סגירת יחידה. בסופו של דבר, יש מצב שהתאגיד יעבור להיות מחוץ לירושלים. יש פגיעה בעובדים שעדיין לא יודעים איפה הם ימוקמו במשרד הכלכלה, אם וכאשר. יש תקדימים בנושא.

<אריאל יעקובי:>
לא פה. כל מה שאתה רוצה בסדר, אבל לא פה. אדוני היושב-ראש, את כל מה שאומרת לי הפקידות הבכירה של משרד הכלכלה ומשרד האוצר אני מבקש במילה אחת שיהיה בחוק. לא בגלל שאני רוצה לכבול את ידיהם, אלא בגלל שאני פשוט מנוסה מספיק לדעת שכשלפקידים - לא אלה, אלא אלה שיירשו אותם - אין חובה כלפי הציבור, באותו רגע הם מכניסים את הציבור לבעיה. 

את מה שאמר יוני אבוחצירה אני מאמין שבסופו של דבר נסכם עם קובי אמסלם כי אני יודע מה קובי אמסלם אמר לי. יש את מכתב העקרונות שדורון קרני פחות או יותר מסכם. מה הבעיה? הבעיה היא שכששאלתי את קובי: "קובי, מה יקרה אם יורשך לא יסכים", אז הא אמר לי: "תשבות". על המילה "תשבות", שזאת הזכות שנתונה במדינה דמוקרטית, אני בבעיה ובדילמה. מה אני מבקש? אני מבקש שאדוני, יחד עם חברי הכנסת המכובדים שיש להם את הסמכות, יכתוב שהואיל והמדינה והעובדים, כשהכנסת גם מברכת על זה, מסכימים שהתאגיד הזה יעבוד בהסכם קיבוצי, שהמדינה תואיל בטובה יחד עם העובדים לעשות הסכם קיבוצי תוך שנה מיום כניסת החוק. כל פעם שאנחנו לא נעמוד בציפיות, אנחנו נהיה בבעיה. אמרתי שאני מוכן לבוא אליך לתת דין וחשבון אחת לחודשיים.

<היו"ר משה גפני:>
אתם מסכימים לזה שיהיה כתוב בחוק שהמדינה תגיע להסכם קיבוצי תוך שנה מיום כניסת החוק?

<קובי אמסלם:>
אני אסביר מדוע אני מתנגד לזה, ואני מתנגד לזה בכל תוקף מהטעם הפשוט. אל"ף, הסכם קיבוצי זה ליחסי עבודה, בי"ת, כתבנו במכתב ההתחייבות שאין בעיה להפוך אותו להסכם שאומר שהמדען הראשי ושר האוצר וכל מי שצריך בממשלה יפעלו לגיבושו ולחתימתו של הסכם קיבוצי. זה המקסימום שאנחנו עושים. יחסי עבודה מושתתים על הסכמים. אם פתאום הסכם לא מספיק, אז אני וגם אתם בצרות צרורות. הכי בצרות צרורות זה ארגון העובדים שפתאום התחייבות שנכנסת להסכם איננה מספיקה כדי להניח את הדעת. זה לא מתקבל על דעתי, לכן אני מתנגד לזה. אני מדבר עם חברי מההסתדרות כל יום. בינינו אנחנו יכולים להגיע להרבה חילוקי דעות ולהרבה הסכמות. אנחנו לא מסתירים שום דבר אחד מהשני, לפחות אני לא מסתיר ממנו. אמרתי לו את הדבר הבא: עם כל הכבוד ועם כל הערכה, אם אנחנו נכניס לחקיקה עניינים של הסדרת יחסי עבודה, זה יותר נזק מתועלת. הבית הזה תמיד התנגד להכנסה של הוראות של יחסי עבודה לתוך החקיקה על דברים פשוטים, למעט חקיקת מגן. 

<באסל גטאס:>
זה לא נקרא חקיקה, זה נקרא הבטחה שלטונית. הוא לא אומר לך מה יהיה בהסכם, הוא לא אומר לך מה טיב היחסים. זאת התחייבות של המדינה.

<קובי אמסלם:>
ניתנת התחייבות. מה היא קשורה לחקיקה?

<קריאה:>
איפה היא ניתנה?

<מיקי לוי:>
יש רצף שלטוני.

<קובי אמסלם:>
 אמרתי.

<מיקי לוי:>
מחר אתה בכל חוק תבקש להכניס יחסי עבודה. אני מבין בדיוק מה קובי אומר.

<באסל גטאס:>
זה לא הכנסה של יחסי עבודה, זה הכנסה של דבר הצהרתי מטעם הממשלה שהיא מתחייבת לעשות הסכם קיבוצי. הוא לא אומר איזה טיב של יחסי עבודה.

<קובי אמסלם:>
ניתנת ההתחייבות הזאת.

<באסל גטאס:>
איך, בכתב?

<קובי אמסלם:>
כן, בכתב. 

<באסל גטאס:>
זה מספיק? חתום על ידי מי?

<קובי אמסלם:>
אני אגלה לך סוד קטן, חבר הכנסת גטאס. חקיקה אפשר לשנות כל יום, הסכמים אי אפשר לשנות, לכן אנחנו מסדירים הסדרי עבודה בהסכמים, לא בחקיקה. האמן לי, זו צרה צרורה.

<היו"ר משה גפני:>
אני מציע שיהיה כתוב בחוק שבתוך שנה יגובשו ההסכמים, ההסדרים.  צריך שתהיה התייחסות בחוק. אני מבין מיעקבי וממך שתלכו להסדר. העובדים לא ידרשו דברים שהם מעבר.

<מיקי רוזנטל:>
גם היו תקדימים.

<קובי אמסלם:>
אין תקדימים לזה.

<היו"ר משה גפני:>
יש תקדימים. 

<קובי אמסלם:>
אני יודע בדיוק איזה תקדימים יש. 

<מיקי רוזנטל:>
אני אפרט אותם. 

<קובי אמסלם:>
תפרט, ואני אתייחס. 

<היו"ר משה גפני:>
אני מציע שיהיה כתוב בקשר לעובדי המדינה שבמהלך שנה יגיעו להסדרים עם העובדים.

<קובי אמסלם:>
אין קשר לעובדי המדינה, אדוני. מה לא ברור בזה? אין קשר בין מה שאומר אדוני לבין עובדי המדינה. בנוגע לעובדי המדינה יש שתי קבוצות שמתחלקות לשתי קבוצות. יש קבוצה אחת שלא רוצה לעבור לתאגיד החדש, היא נשארת במדינה, מבטיחים לה את אותם תנאי עבודה, מבטיחים לשלב אותה במשרה חדשה. למי שלא רוצה להישאר בשירות המדינה, הוא רוצה לפרוש, וזה אחרי שהמדען הראשי נפרד מהמדינה, הצענו תכנית פרישה. זה לגבי עובדי המדינה. חוץ מזה אמרנו שלמי שמוכן לעבור לתאגיד יש שתי אפשרויות: אחת, לעבור לתאגיד ולהישאר שם, והשנייה, לעבור לשם ולהתחרט. בכל מקרה, למי שעובר שומרים על תנאי השכר כאילו הוא המשיך לעבוד במדינה. אין קשר לחקיקה. הבטחנו את זה בהסכם.

<אבי חסון:>
זה חל גם על כללי התקשי"ר עד שייחתם הסכם חדש לגבי אותם עובדים שעוברים לתאגיד. עד שנחתם הסכם קיבוצי חדש חלים עליהם כללי התקשי"ר.

<היו"ר משה גפני:>
רשמנו לעצמנו את העניין הזה. אנחנו מבקשים שיהיה כתוב בחוק שלגבי עובדי המדינה זה יהיה בהתאם להסדרים שנאמרו כאן, רק שזה יהיה בתוך שנה. מה זה מפריע לך? אני גם לא מבקש ממך רשות, אני תיכף הולך להצביע על זה. אני לא כותב כלום. אני אפילו לא כותב את המילה "הסכם קיבוצי". אני גם לא מכריח אותך.  אני רק אומר שיהיה בחוק משפט שמתייחס לעובדים. מה קרה פה?

<קובי אמסלם:>
איזה משפט שמתייחס לעובדים?

<מיקי רוזנטל:>
כשהקמתם את רשות הנמלים הייתה התייחסות לעובדים, כשהקמתם את רשות השידור הייתה התייחסות לעובדים.

<קובי אמסלם:>
לא כך. 

<מיקי רוזנטל:>
מה זה חשוב?

<קובי אמסלם:>
זה כן חשוב.

<מיקי רוזנטל:>
אתה רוצה שנכניס את סעיף הנמלים? אני מכניס אותו מיד. אתה רוצה? לא, אתה לא רוצה. 

<קובי אמסלם:>
גם אתה לא רוצה. 

<מיקי רוזנטל:>
נכון.

<קובי אמסלם:>
יפה, אז הנה הגענו להסכמה.

<מיקי רוזנטל:>
אני כן רוצה שתהיה התייחסות לעובדים. חייבת להיות התייחסות לעובדים. 

<קובי אמסלם:>
יש התייחסות בפרק הזה שמדברים על עובדים.

<מיקי לוי:>
אני מבקש לשאול את היועצת המשפטית אם ראוי להכניס לחוק דבר כזה. 

<היו"ר משה גפני:>
לא בטוח שזה הנושא שעומד כאן לדיון.

<מיקי לוי:>
זה הנושא, תאמין לי. 

<שגית אפיק:>
אני לא חושבת שיש בעיה משפטית להכניס עניין כזה. אני מבינה שזה יהווה סוג של תקדים, אבל יש בחקיקה גם אמירות יותר חזקות מהמשפט הזה ביחס לעובדים. 

<היו"ר משה גפני:>
זאת לא החלטה משפטית. מיקי, אני מתחשב בדעתך, היית סגן שר אוצר. אני מבין את ההשלכות ואת כל הדברים האלה. אנחנו לא אומרים במשפט הזה דבר שיוצר תקדים על מקומות אחרים. הוא לא יוצר תקדים. את כל מה שקובי אמר אני מקבל, אני חושב שזה נכון. אני חושב שגם הולכים לפתרון. גם יעקובי אמר את זה. אנחנו אומרים משפט שנותן לזה תוקף שלטוני שגם כאשר קובי עוזב - - זו אמירה שמרגיעה את השטח, היא לא אמירה שיוצרת תקדים, היא לא מחייבת כלפי איזה שהוא גוף אחר שיעשה שם הקמת רשות או משהו כזה והעובדים יהיו בבעיה. זה לא יוצר תקדים. הוא בעצם מרגיע את השטח. אני מציע לקבל את זה.

<מיקי לוי:>
יעקובי כל כך מנוסה. ניהלתי איתו ברשות המיסים הרבה מאוד שיחות. הוא היה בא ומבקש ממני שאת הפיצוי לעובדים אני אכניס לתקנות מס הכנסה, או שיהיה שינוי חוק במס הכנסה לעניין העובדים כי נתנו להם פיצוי על עבודת יתר. הייתכן? אין משמעות להתחייבות שלטונית של שר האוצר? אני אומר לכם, אנחנו איבדנו את הראש. 

<מיקי רוזנטל:>
אני פשוט מתנגד לרוח שנושבת פה. האם בפעמים הבאות שיופרטו שירותים או לחלופין יפוצלו שירותים מהשלטון אנחנו לא נבטיח את הזכויות של העובדים? 

<מיקי לוי:>
בוודאי נבטיח.

<מיקי רוזנטל:>
ולכן זה לא תקדים.

<קובי אמסלם:>
מבטיחים אותן.

<מיקי לוי:>
לא בתוך החוק. מה עניין שמיטה להר סיני?

<קובי אמסלם:>
מבטיחים אותן הרבה יותר טוב. מבטיחים אותן בהסכם, לא בחקיקה. 

<מיקי רוזנטל:>
אנחנו לא נכנסנו לפרטים.

<קובי אמסלם:>
אני מניח בפניך את תוכן ההסדר.

<מיקי לוי:>
אתם עושים תקדים מסוכן מאוד, כי מחר בכל חקיקה זה ייכנס. ששר האוצר ילך, שהממונה על השכר גם ילך אם אין משמעות לנייר ההתחייבות שהם נותנים. התחייבות שלטונית זה מה שביקשנו. 

<קובי אמסלם:>
הסכם זה מעבר להתחייבות שלטונית. זה הסכם. זה לא קשור אלי. גם אם אני לא נמצא מחר בבוקר, ההסכם שריר וקיים. אין דבר כזה שהסכם פוקע כשמישהו הולך. אין כזה דבר.

<אריאל יעקובי:>
זה לא חוקי שלקחו פרקליט בין הטובים שיש במדינה והוא מולי. אני הרבה יותר חלש. אני מבטיח לאדוני שההסתדרות תעשה כל אשר לאל ידה על מנת שחששותיו של קובי לא יתקיימו. 

<קובי אמסלם:>
זה לא חששות.

<אריאל יעקובי:>
אני אבוא לפה מתי שתרצו.

<מיקי לוי:>
זה לא קשור.

<היו"ר משה גפני:>
על אף הוראות סעיף קטן (ב), רשות מקרקעי ישראל לא תחל לפעול אלא לאחר שנחתם הסכם קיבוצי המסדיר את זכויותיהם של עובדי מינהל מקרקעי ישראל. 

<קובי אמסלם:>
זה מה שאתה מציע לנו?

<היו"ר משה גפני:>
לא.

<קובי אמסלם:>
תודה רבה.

<היו"ר משה גפני:>
אני לא מבקש את זה. 

<קובי אמסלם:>
וטוב שכך.

<מיקי לוי:>
בכייה לדורות ההסכם הזה.

<היו"ר משה גפני:>
אני מבקש להפריך את העניין הזה שאין תקדים בחקיקה. יש תקדים בחקיקה. לא ביקשנו. אנחנו גם לא היינו שם. היינו שם אם אכן הייתם מקשיחים עמדות. מכיוון שאתם לא מקשיחים עמדות אלא להיפך - עם מתימו"פ הסתדרתם ועם עובדי המדינה אתם הולכים להסכם קיבוצי - אני מציע שיהיה כתוב שבתוך שנה ייקבעו הסדרים כוללים עם העובדים ביחס לזכויותיהם.

<קובי אמסלם:>
אל תהפוך את כולנו לעבריינים אם תחלוף שנה ולא יהיה הסכם קיבוצי, כי להסכם קיבוצי צריך שניים.

<היו"ר משה גפני:>
אתם יכולים למשוך את החוק. אני חושב שזה המינימום שבמינימום כשמוקמת רשות, העובדים מפחדים וכל מה שנלווה לעניין. אני לא דורש מכם שום דבר. אני מבקש שיהיה משפט בחוק. אני לא הולך להעביר חוק בלי זה. עם כל הכבוד, או שאתם חושבים שאני לא למדתי ליבה, שאני לא יודע לקרוא בלי נקודות, מה שנכון נכון, או שאתם חושבים שאנחנו באמת נתעלם מהעניין של העובדים. אין אפשרות להגיע לפתרון, אין אפשרות להגיע לחקיקה אם לא נזכיר את המילה "עובדים". אני לא מבקש כמו רשות מקרקעי ישראל שמיקי אומר שזאת בכייה לדורות. אצלי בכייה לדורות זה תשעה באב. זה לא בכייה לדורות. דאגה לעובדים זו לא בכייה לדורות. אתם תהיו עבריינים אם הממשלה לא תגיש תקציב בזמן. זה יהיה עברייני. כבר הייתה עבריינות כזאת. אתה מדבר איתי על עבריינות שבתוך שנה לא תגיעו להסכם עם העובדים?

<קובי אמסלם:>
כן. אתה יודע כמה - - -

<היו"ר משה גפני:>
אז תבואו לפה, אנחנו ניתן לכם אורכה של עוד שנה. 

<קובי אמסלם:>
הקראת סעיף מרמ"י. הסעיף אמר שהחוק לא ייכנס לתוקף אלא לאחר שיהיה הסכם קיבוצי. אתה יודע כמה זמן לקח לגבש את ההסכם הקיבוצי? שנתיים. למה? כי זה אומר שלצד אחד יש וטו על החקיקה. במו"מ הרי אפשר לעשות מה שרוצים. 

<באסל גטאס:>
אם לא היה סעיף בחוק היה לוקח אולי 10 שנים.

<היו"ר משה גפני:>
ולכן אתה לא מתנה את החוק בזה, אתה לא קובע את ההסכם הקיבוצי, אתה לא קובע את כל הדברים - - - 

<קובי אמסלם:>
גם שם לא קבעו את ההסכם הקיבוצי. 

<היו"ר משה גפני:>
אני לא מתנה את החוק בזה.

<קובי אמסלם:>
אתה הופך אותי לעבריין אם אני לא אגיע תוך שנה. מה יהיה אם אני לא אגיע? אם יש להם דרישות שאני לא מקבל אותן, מה אתה רוצה שאני אעשה, שאני אהיה עבריין?  

<היו"ר משה גפני:>
תבוא לוועדה.

<קובי אמסלם:>
אני לא קשור לוועדה. זה לא קשור לוועדה. אתה ממסמר אותנו ל-365 ימים.

<מיקי רוזנטל:>
הנימוק שלך הוא נימוק כבד משקל, אבל זה לא המקרה.

<קובי אמסלם:>
זה כן המקרה, כי זה תמיד המקרה.

<מיקי רוזנטל:>
זה ממש לא המקרה. יש פה קבוצת עובדים שההסתדרות בעצמה אומרת - - - 

<קובי אמסלם:>
אתה אומר את זה. לפני 5 דקות שמעת את יושב-ראש הוועד אומר לך בדיוק הפוך.  

<יוני אבוחצירה:>
שהעובדים יישארו עובדי מדינה.

<רחל עזריה:>
כבוד היו"ר, מה האינטרס של העובדים להגיע להסכם כמה שיותר מהר? 

<היו"ר משה גפני:>
בכל מקרה?

<רחל עזריה:>
לא. אם אנחנו מוסיפים את המשפט הזה, הם יודעים שעל המדינה יש סנקציה.

<היו"ר משה גפני:>
אין סנקציה.

<מיקי רוזנטל:>
אין התניה.

<קובי אמסלם:>
אתה הופך אותי לעבריין. מה זאת אומרת "אין"?

<רחל עזריה:>
אנחנו צריכים לוודא ששני הצדדים מנסים להגיע להסדר.

<היו"ר משה גפני:>
אנחנו עוקבים אחריהם כל שנה.

<רחל עזריה:>
 ולא, אנחנו נותנים למישהו סולם לטפס איתו על עץ כי הוא יודע שיש לו שנה, כי הוא יודע שיש לו גיבוי מהוועדה. אגב, מי שלימד אותי את זה אלה חברייך במועצת העיר ירושלים בוועדת תכנון ובנייה. אני מרגישה שזה לא מידתי. אנחנו צריכים להגיע למשהו שהוא לשני הכיוונים. כרגע הוא לא לשני הכיוונים.

<היו"ר משה גפני:>
אני מציע עוד תוספת כדי להרגיע את הרוחות. אני מציע שכעבור שנה, אם לא מגיעים להסדר, שר האוצר, באישור ועדת הכספים, יכול להאריך את המועד בעוד חצי שנה.

<קובי אמסלם:>
אי אפשר ככה.

<היו"ר משה גפני:>
בתוך שנה מפרסום החוק ייקבעו הסדרים כוללים עם העובדים או הסכמים כוללים עם העובדים בנוגע לזכויותיהם, ורשאי שר האוצר, באישור הוועדה, להאריך תקופה זו בתקופה אחת נוספת.

<רחל עזריה:>
יש איזה שהוא ספק שאמורים להגיע להסדר? למה אנחנו מוסיפים את המשפט הזה?

<מיקי רוזנטל:>
כדי להבטיח - - -

<היו"ר משה גפני:>
רחל, מה זה מפריע?

<רחל עזריה:>
בשביל מה זה טוב?

<היו"ר משה גפני:>
זה טוב, כדי שגם מי שבא אחריו ידע שהוא מחויב לעניין של ההסכם עם העובדים. 

<רחל עזריה:>
אחרת הוא לא מחויב להסכם עם העובדים?

<היו"ר משה גפני:>
אחרת יכול להיות שיתחילו למסמס את זה.

<קובי אמסלם:>
מתי אני לא מחויב להסכם? גם כשאני מתחייב בעל-פה אני מחויב, קל וחומר בכתב. אין לי בעיה שתעשו כל יום דיונים על מצב יחסי העבודה במשק, על מצב כלכלת העבודה במשק, על השכר במגזר הציבורי, אבל אל תמציאו את הגלגל מחדש עכשיו. זה לא נכון לעשות את זה אגב המקרה הזה. יש לנו טכניקה שאומרת שאנחנו מכניסים סעיף להסכם שאומר שאם לא מגיעים תוך x ימים להסכמה, עושים ועדת מעקב, ואם לא מגיעים להסכמה בוועדת מעקב, עושים בוררות, שזה המנגנון הקלאסי ביחסי עבודה.  לא להמציא את הגלגל מחדש כל הזמן. אני אומר לכם שזו טעות. 

<מיקי רוזנטל:>
המצב האידיאלי היה שהייתם מגיעים עם העובדים להסכם.

<קובי אמסלם:>
הגענו להסכם. זה מה שאתה לא רוצה להקשיב. אמר לך את זה מי שאמר.

<מיקי רוזנטל:>
אני שומע דברים אחרים. עבדתם על החוק הזה 3 שנים, שנתיים. היה לכם זמן להגיע להסכם עם העובדים, אבל לא הגעתם להסכם עם העובדים.

<קובי אמסלם:>
הנה ההוכחה ששנה לא מספיקה. אתה עדיין מתעקש.

<באסל גטאס:>
מה אתה מבקש, שנתיים? 

<קובי אמסלם:>
לא.

<באסל גטאס:>
אתה נתלה בעניין הזה שזה לא ייכנס לחוק.

<קובי אמסלם:>
אנחנו מחויבים. 

<באסל גטאס:>
אתה רוצה שנכתוב 3 שנים? 

<קובי אמסלם:>
לא.

<באסל גטאס:>
העניין של הזמן הוא תירוץ כדי שהחוק לא יתייחס בכלל לעניין.

<קובי אמסלם:>
תתייחס. יש לנו סעיפים שמתייחסים. 

<היו"ר משה גפני:>
אני מקריא את הנוסח. בתוך שנה מיום התחולה של החוק ייקבעו הסכמים כוללים עם העובדים בנוגע לזכויותיהם ורשאי שר האוצר, באישור הוועדה, להאריך תקופה זו בתקופה אחת נוספת. אני מבקש להצביע על זה. אם יגיעו עד מחר אחר הצהריים להסכם עם עובדי המדינה, אני אוריד את הסעיף הזה. 

<רחל עזריה:>
אני מבקשת התייעצות סיעתית.

<(הישיבה נפסקה בשעה 13:15 ונתחדשה בשעה 13:20.)>
<היו"ר משה גפני:>
אני מחדש את הישיבה. אני מבקש להקריא מה שסוכם לגבי הנושא של הוראת המעבר. 

<ניב חנן:>
במקום סעיף 4 יבוא סעיף 5. 

<שגית אפיק:>
אתה בעצם מבטל את סעיף 58(4).

<ניב חנן:>
(5) יתקבל עובד לרשות לפי הוראות פסקות (1) ו-(3), יחולו עליו תנאי העבודה שחלו עליו כדין כעובד המדען הראשי או כעובד העמותה, לפי העניין, ערב קליטתו ברשות, ובלבד שאושר לרשות, לפי הוראות סעיף 29 לחוק יסודות התקציב, התשמ"ה-1985 (להלן חוק יסודות התקציב), להנהיג תנאים אלה;

(6) על אף האמור בפסקה (5), נחתם הסכם קיבוצי מיוחד כמשמעותו בחוק הסכמים קיבוציים, התשי"ז-1957, בין הרשות ובין ארגון העובדים המייצג את המספר הגדול ביותר של עובדי הרשות והמסדיר את שכרם ותנאי עבודתם ואשר אושר לפי סעיף 29 לחוק יסודות התקציב, יחולו הוראות הסכם זה;

(7) על אף האמור בכל דין, עובד שהתקבל לרשות לפי הוראות פסקות (1) ו-(3), לא יהיה זכאי להטבות פרישה כלשהן בשל סיום העסקתו במדען הראשי או בעמותה, לפי העניין;

(8) זכויות עובד שהתקבל לרשות לפי הוראות פסקאות (1) ו-(3) הנובעות מעבודתו כעובד מדינה או כעובד העמותה, לפי העניין, ייחשבו כזכויות הנובעות מעבודה בשירות הרשות;

(9) הסדרים לגבי זיכוי הרשות בסכומי התשלומים של עובדים שייקלטו לפי האמור בסעיף 8, ייקבעו תוך שנה מיום תחילתו של חוק זה בהסכמים בין הרשות ובין הממשלה ובין הרשות ובין העמותה;

<באסל גטאס:>
את המשפט הזה לא אמרת.

<היו"ר משה גפני:>
מי בעד אישור הסעיפים האלה כפי שהוקראו, מי נגד, מי נמנע?

הצבעה

בעד – פה אחד

נגד – אין

נמנעים –אין 

הסעיפים אושרו

אני מבקש להביא להצבעה את מה שהקראתי קודם. אני מודיע שאם יגיעו להסכם עד מחר אחר הצהריים, הסעיף הזה ירד. הנוסח ייכתב כך: "בתוך שנה מיום התחילה של החוק ייקבעו הסכמים כוללים עם העובדים בנוגע לזכויותיהם ורשאי שר האוצר, באישור הוועדה, להאריך תקופה זו בתקופה אחת נוספת". מי בעד הסעיף הזה, ירים את ידו, מי נגד, מי נמנע?  

הצבעה

בעד – פה אחד

נגד – אין

נמנעים –אין 

אושר

אני מציע, רחל, שתבקשי רביזיה על העניין של ירושלים. אני מבקש מהחברים שלא יצביעו על ההסתייגות שלך. אני מבקש שתביאי את זה למליאה. 

<רחל עזריה:>
על הסעיף שהקראת אני מבקשת להגיש הסתייגות למליאה.

<היו"ר משה גפני:>
שמה תגיד?

<רחל עזריה:>
למחוק את זה.

<היו"ר משה גפני:>
תביאי את זה למליאה. בנוגע לרביזיה לגבי ירושלים - - -

<אראל מרגלית:>
אנחנו מצטרפים אליה.

<היו"ר משה גפני:>
אל תצביעו, תעשו לי טובה. שההחלטה תהיה במליאה. אתה רוצה לרדת לרזולוציות האלו? ההכרעה תהיה במליאה. אני לא רוצה להכריע פה. על העניין של ירושלים את מבקשת רביזיה?

<רחל עזריה:>
כן.

<היו"ר משה גפני:>
מי בעד הרביזיה, ירים את ידו, מי נגד, מי נמנע?

הצבעה

בעד – פה אחד

נגד – אין

נמנעים –אין 

הרביזיה התקבלה

הרביזיה התקבלה. מה את מציעה?

<רחל עזריה:>
אני מציעה להוסיף - - -

<שגית אפיק:>
את מבקשת שבסעיף התחילה, בתוך אותן 4 שנים שבהן יתבצע המעבר לירושלים לא תוקם הרשות במקום אחר.

<רחל עזריה:>
היא תקום בירושלים.

<היו"ר משה גפני:>
אני אגיד לכם למה אני מבקש שלא תהיה פה הכרעה. אני לא זוכר תקדים שבו התעסקנו ברזולוציות כאלו נמוכות של מה יעשה הפקיד הבכיר, איפה הוא ימקם את המשרדים.

<רחל עזריה:>
זה לא נכון.

<אראל מרגלית:>
בחוק רשות השידור זה לא יעזור להם.

<היו"ר משה גפני:>
אראל, זאת הכרעה שמסורה למליאה. זה דבר שלפי דעתי אנחנו לא יכולים להכריע פה. אפשרתי לה. יכולתי להגיד שאין רביזיה כי כבר נגמר הדיון. אני מאפשר את זה. מי בעד ההצעה של חברת הכנסת רחל עזריה, מי נגד, מי נמנע?

הצבעה

בעד – 2

נגד –3 

נמנעים – אין

ההסתייגות לא התקבלה

ההסתייגות לא התקבלה, היא עולה למליאה. תודה רבה, הסעיף הזה הסתיים.

<הישיבה ננעלה בשעה 13:20.>

